## Uredba o Uredu za priopćavanje Vlade Republike Hrvatske

### NN 8/1997 (28.1.1997.), Uredba o Uredu za priopćavanje Vlade Republike Hrvatske

# VLADA REPUBLIKE HRVATSKE

Na temelju članka 25. stavka 1. Zakona o Vladi Republike Hrvatske ("Narodne
novine", br. 41/90, 8/91, 14/91, 53A/91, 9/92, 55/92 i 29/94), a u svezi
s člankom 30. Zakona o ustrojstvu i djelokrugu ministarstava i državnih
upravnih organizacija ("Narodne novine", br. 72/94 i 92/96), Vlada Republike
Hrvatske je na sjednici održanoj 23. siječnja 1997. donijela

## **UREDBU**

### **O UREDU ZA PRIOPĆAVANJE VLADE REPUBLIKE HRVATSKE**

Članak 1.

Ovom Uredbom uređuje se djelokrug i način rada te druga pitanja od značaja
za rad Ureda za priopćavanje Vlade Republike Hrvatske (u nastavku teksta:
Ured).

Članak 2.

Ured priopćuje domaćoj i inozemnoj javnosti informacije o radu Vlade
Republike Hrvatske i njenih tijela neposredno ili posredstvom sredstava
javnog priopćavanja; usklađuje rad službi za odnose s javnošću ministarstava
i drugih tijela državne uprave; komunicira s domaćim i inozemnim novinarima
koji izvješćuju o Vladi Republike Hrvatske i njenim tijelima; organizira
konferencije za novinstvo i javne nastupe članova Vlade Republike Hrvatske;
organizira medijsko praćenje rada Vlade Republike Hrvatske; vodi dokumentaciju
o radu Vlade koja se odnosi na informiranje javnosti; prati izvješćivanje
sredstava javnog priopćavanja o Vladi Republike Hrvatske te priprema "Press-clipping"
za potrebe Vlade Republike Hrvatske, obavlja upravne i druge poslove koji
se odnose na provedbu Zakona i drugih propisa u svezi s novinsko-nakladničkom
djelatnosti, uvozom inozemnih javnih glasila i izvozom domaćih glasila;
obavlja poslove registracije domaćih novinara koji prate rad Vlade Republike
Hrvatske i njenih tijela; obavlja poslove vezane za ustroj, oblikovanje
i publiciranje elektroničkog glasila Vlade Republike Hrvatske (informacijska
točka Vlade Republike Hrvatske u globalnom informacijsko-komunikacijskom
sustavu - Internet), kao i poslove u svezi s usklađivanjem elektroničkih
glasila ministarstava i vladinih tijela; publicira tiskovine koje se odnose
na promociju rada Vlade Republike Hrvatske i njenih tijela, te obavlja
i druge poslove koje mu u okviru njegovog djelokruga povjeri Vlada Republike
Hrvatske.

Članak 3.

Unutarnje ustrojstvo i način rada Ureda, te druga pitanja značajna za
rad Ureda uređuju se Pravilnikom o unutarnjem redu Ureda koji donosi predstojnik
Ureda.

Pravilnik iz stavka 1. ovoga članka stupa na snagu nakon što Vlada Republike
Hrvatske na njega dade suglasnost.

Predstojnik Ureda donijet će Pravilnik iz stavka 1. ovoga članka u roku
60 dana od dana stupanja na snagu ove Uredbe.

Članak 4.

Radom Ureda upravlja predstojnik Ureda.

Predstojnik Ureda ima zamjenika.

Predstojnika Ureda i zamjenika predstojnika Ureda imenuje i razrješava
od dužnosti Vlada Republike Hrvatske.

Predstojnik Ureda i zamjenik predstojnika Ureda odgovorni su Vladi Republike
Hrvatske za svoj rad i rad Ureda.

U odnosu na državne službenike i namještenike Ureda, predstojnik ima
prava i ovlasti dužnosnika tijela državne uprave.

Članak 5.

Sredstva za rad Ureda osiguravaju se u državnom proračunu Republike
Hrvatske.

Članak 6.

Državni službenici i namještenici zatečeni u radnom odnosu u Uredu na
dan stupanja na snagu ove Uredbe na poslovima iz članka 2. ove Uredbe,
nastavljaju s radom u Uredu do donošenja Pravilnika o unutarnjem redu Ureda.

Na državne službenike i namještenike iz stavka 1. ovoga članka, koji
ne budu raspoređeni na poslove i zadatke utvrđene Pravilnikom o unutarnjem
redu Ureda, primjenjuju se odredbe Zakona o državnim službenicima i namještenicima
i o plaćama nositelja pravosudnih dužnosti ("Narodne novine", br. 74/94
i 7/95).

Članak 7.

Danom stupanja na snagu ove Uredbe prestaje važiti Uredba o Uredu za
odnose s javnošću ("Narodne novine", broj 61/92).

Članak 8.

Ova Uredba stupa na snagu danom objave u "Narodnim novinama".

Klasa: 022-03/97-02/05
Urbroj: 5030102-97-1
Zagreb, 23. siječnja 1997.

Predsjednik
**mr. Zlatko Mateša,** v. r.

Uredba, NN 8/1997-116